Q=8	C=5	SS=0	LS=2	PS=0	DC=0	LC=0	SD=0	BS=0	G0=27	G1=12	G2=2	DLID=kaa_Latn	BODY=Reseıde sý qoımasy buzylyp, tasqyn sý Qazaqstanǵa kele jatyr\n7059 ret kórsetildi\nMálimetterge qaraǵanda bul qoımada 8 mln tekshemetr sý qory bar. Aqqan sý Eltyshevka ózenine quıylady. Eltyshevka aǵyp kelip Qazaqstan aýmaǵynan Jaıyq ózenine jalǵanady. Qaýipti aımaqta Batys Qazaqstan oblysy Báıterek aýdany Iаnvarsev aýyldyq okrýgine qarasty Shynar (Chınarev) aýyly tur.\nShynar aýylynda mektep pen medbeket, shekaralyq zastava jáne 82 turǵyn úı bar eken. 223 adam tirkelgen. Eldimekende 207 sıyr, 449 qoı-eshki, 2 at, 530 qaz-úırek esepke alynǵan.\nSýyt habar jetisimen batysqazaqstandyq tótenshe qyzmet ókilderi shuǵyl atqa qondy. 19 saǵat 27 mınýtta kúshter men quraldar aýylǵa jetti. Báıterek aýdandyq tótenshe jaǵdaılar jónindegi bólimi qyzmetkerleri Eltyshev ózeniniń sý deńgeıi baqylaýǵa aldy. Halyqty qulaqtandyrý, turǵyndardy evakýasııalaýǵa daıyndaý jumystary bastaldy. Aýyldy sý basqan jaǵdaıda halyqty kóshirip, kórshiles Iаnvarsev aýyldyq mádenıet úıine ornalastyrý josparlandy.\nKeshki saǵat 21.50. shamasynda aýylǵa Batys Qazaqstan oblystyq Tótenshe jaǵdaılar departamentiniń bastyǵy polkovnık E.О́tegenov jetti. Jedel jeli uıymdastyrylyp, Orynbor oblysyndaǵy áriptestermen jedel aqparat almasý jolǵa qoıyldy.\nOqıǵa ornyna tótenshelikterdiń 14 tehnıkasy, 59 qyzmetkeri, jergilikti ákimdik organdarynan 45 adam, 10 tehnıka, oblystyq polısııa departamentinen 10 adam, úsh kóligimen, Ulttyq Qaýipsizdik Komıteti Shekara qyzmetine qarasty «Muqataı» shekara beketinen 5 adam, «Jaıyqmunaı» mekemesinen 1 adam, ınjenerlik qyzmet mekemesinen 2 ekskovator júrgizýshisimen, jol jáne kópir qurylysymen aınalysatyn «Oral joldary», «Startstroıservıs», «ShamShın» mekemelerinen birneshe arnaıy tehnıka jumyldyryldy. Ázirlengen arnaıy tehnıkanyń ishinde qaıyqtar, sý sorǵysh quraldar da bar.\nTúngi saǵat 23.40. shamasynda reseılikter tarapynan sý qoımasynan aqqan sý qarqyny sál saıabyrsyǵany týraly habar jetken.\nShynarlyqtar bul túni kóz ilmedi. Aýylda tirkelgen 223 adamnyń 150-deıi ǵana bul jerde turaqty turady eken. 115 adam óz betinshe evakýasııalandy, týystaryna ornalastyryldy. 20 adam, onyń ishinde 4 bala qaýipsiz jerge, Iаnvarsev aýylyndaǵy evakobeketke jetkizildi. 10 qart adam jáne 2 bala qutqarýshylardyń «Kýng» kóliginde ýaqytsha bas saýǵalady. Aýylda turǵyndardan 4 er adam ǵana qaldy. «Sanjar» sharýa qojalyǵyna tıesili 250 bas mal qaýipsiz jerge aıdaldy. Aýylda sý kelýi yqtımal degen tustar, ózen jaǵalaýy qum salynǵan qaptarmen bekitildi. Aýyl ishinde uzyndyǵy 50 metr bóget nyǵaıtyldy. Tótenshelikterdiń kúshimen 235 metr jerge 1285 qap jáne 40 metr topyraq úıindisi tóseldi. Osy jumystarǵa 250 tonna ınertti materıal paıdalanyldy.\nTótenshelikterdiń baspasóz qyzmeti halyqqa jaǵdaıdy álsin-áli habarlap otyrdy. Sáýirdiń 13-i kúni túske taman ózen deńgeıi túse bastaǵany baıqaldy. 3 jerde baqylaý beketi ornalasyp, sýdyń aǵysyn tolyq qadaǵalaýǵa alyndy.\nSońǵy málimetterge qaraǵanda, Shynar aýylynyń halqy turǵyn úılerine qaıta bastaǵan. Iаnvarsev aýylyndaǵy mádenıet úıine qonyp shyqqan 20 adam da Jaıyqmunaı kompanııasynyń avtobýsymen keri oraldy.\nsý qoımasy sý tasqyny